Erottajan Tempo (Mannerheimintie 2) jouluvalaistuksessa vuonna 1972.
**Tempo** oli Ruotsissa 1932–1985 toiminut tavarataloketju, jonka pohjalta perustettiin 1933 samanniminen mutta muuten täysin itsenäinen Tempo-tavarataloketju myös viiteen Suomen kaupunkiin. Suomessa tavaratalojen toiminta loppui 1970-luvun puolivälissä. Ruotsissa Tempo-nimi on yhä käytössä Axfood-yhtiön yhtenä ruokakauppaketjuna.

Ruotsin Tempo-tavaratalot
-------------------------

Ruotsalainen Tempo-ketju lähti liikkeelle Åhlén & Holm -yrityksen Tukholman Östermalmille vuonna 1932 perustamasta tavaratalosta. Vuosina 1977–1978 Tempo-ketjuun liitettiin myös EPA-tavarataloketju, ja senkin myymälöiden nimeksi tuli Tempo. Vuonna 1985 osa Tempo-tavarataloista lopetettiin ja osa muutettiin Åhléns-tavarataloiksi.

Nykyisin Tempo-nimi on Ruotsissa käytössä Axfood-yhtiön yhtenä ketjunimenä. Nykyiset Tempot ovat pieniä päivittäistavarakauppoja.

Suomen Tempo-tavaratalot
------------------------

Tempo-tavarataloja oli Suomessa vuodesta 1933 aina 1970-luvun puoliväliin Helsingin Erottajalla ja Hakaniemessä , Tampereen Tempon talossa, Turussa, Oulussa ja Jyväskylässä. 

Ketjun perusti Uudessakaarlepyyssä syntynyt liikemies John Nylund (1880–1940) ja hänen kuoltuaan sitä johti hänen poikansa Ingmar.. 

### Historiaa

John Nylund toimi ennen Suomen itsenäistymistä Vaasassa, mutta siirsi liiketoimintansa 1918 sisällissodan jälkeen Helsinkiin. Aleksanterinkatu 30:ssa sijainnut liike menestyi hyvin vuosien 1928–29 noususuhdanteessa, mutta 1930-luvun alun lamassa se joutui suuriin vaikeuksiin.

Nylund oli vuosina 1903–1904 ollut siirtolaisena Yhdysvalloissa ja nähnyt siellä muun muassa Woolworthin kaltaisia "five cent store" -kauppoja, joissa tuotteet oli ryhmitelty kiinteisiin hintaryhmiin, usein samanhintaiset tavarat samalla pöydällä. Kauppojen liikeidea perustui pienen voittomarginaalin mahdollistamiin edullisiin hintoihin ja siitä seuraavaan suureen myyntivolyymiin. 1930-luvulla Nylund sai tietää tuntemansa ruotsalaisen Åhlén & Holmin perustavan samankaltaisia myymälöitä Ruotsiin Tempo-nimellä, jonka myös Nylund sai käyttöönsä Suomessa Åhlénin ja Holmin kannustamana ryhtymättä sen suurempaan yhteistyöhön ruotsalaisyrityksen kanssa. Nylundin poika sai olla harjoittelijana Ruotsin Tempossa.

Ensimmäinen Tempo avattiin Helsinkiin Bulevardin ja silloisen Heikinkadun (nyk. Mannerheimintien) kulmatontin matalaan b-taloon 10. lokakuuta 1933. Ovien avaamishetkellä nähtiin Suomen ensimmäinen asiakasrynnistys, jota poliisi oli taltuttamassa. Myöhemmin liikkeen tilat ulottuivat lisäksi Bulevardin kulman korkeaan uusrenessanssitaloon. Matala talo purettiin 1970-luvun puolivälissä Suomen Yhdyspankin rakennuttaman uudisrakennuksen tieltä.Monipuolisen käyttötavaravalikoiman lisäksi myymälässä oli myös elintarvikeosasto. John Nylundin kuoltua historiantutkija Oscar Nikula kirjoitti elämäkerran eli muistojulkaisun hänen lastensa pyynnöstä. Kirjassa on kuva alkuperäisestä 1930-luvun Temposta: vain matala talo. Katso myös *Aikamatka Mannerheimintiellä,* Helsinki-Seura 2012, ISBN 978-951-9418-17-9. Karttakirjasta *Helsinki 1930* ilmenee, että molemmat talot olivat tontilla Heikinkatu 6. 

Toinen myymälä avattiin Hakaniemeen Siltasaarenkatu 1:een ja kolmas Tampereelle Nylundin rakennuttamaan funkistyyliseen Tempon taloon 20. maaliskuuta 1939.

John Nylund kuoli 60-vuotiaana talvisodan loppuviikkoina, minkä jälkeen poika Ingmar Nylund (1910–1973) siirtyi varatoimitusjohtajasta toimitusjohtajaksi. Muita johtohenkilöitä olivat Lars Nylund ja Torvald Sundelin. Sotien jälkeen avattiin myymälät Turkuun (Humalistonkatu 5), Jyväskylään (Kauppakatu 15, 1961–1973, ks. Kirjastot.fi vastaus 20.12.2012) ja Ouluun (Isokatu 28, avattu 27.2.1956).

Tempon mainoslauseena oli: "Hyvää tavaraa huokein hinnoin".

5.5m-luokan kilpapurjehtijanakin tunnettu Ingmar Nylund kuoli 1973, ja Tempo-ketjun toiminta päättyi uudenlaisen kilpailun ja kasvaneen tavaratarjonnan myötä.

Kuvia entisistä Tempo-myymälöistä
---------------------------------

* Tempo, Ludvika, Ruotsi, 1960Tempo, Ludvika, Ruotsi, 1960
* Tempohuset, nyk. Kungshallen, Tukholma, 1962Tempohuset, nyk. Kungshallen, Tukholma, 1962
* Tempo ja EPA -tavaratalot, Uumaja, 1960-lukuTempo ja EPA -tavaratalot, Uumaja, 1960-luku
* Tempo, Tukholman Farsta, 1965Tempo, Tukholman Farsta, 1965
* Tempon talo Tampereella, kesä 2014Tempon talo Tampereella, kesä 2014

Lähteet
-------

1. 1 2 3 4 5 6 7  Kysy.fi -palvelu: "Mannerheimintie 2:ssa oli parin nettilähteen mukaan aikoinaan Tempo-niminen..." (Tiedot peräisin Nylundin lasten omakustanteesta Nikula, Oscar & Nylund, John: *En minneskrift över John Nylunds liv och verksamhet*. Helsingfors 1943. Viitattu 18.3.2016. John Nylundin kuoltua historiantutkija Oscar Nikula kirjoitti elämäkerran eli muistojulkaisun hänen lastensa pyynnöstä. Kirjassa on kuva alkuperäisestä 1930-luvun Temposta: vain matala talo.)  8.2.2013. Helsingin kaupunginkirjasto.  Arkistoitu 28.3.2016. Viitattu 18.3.2016.
2. ↑  *Aikamatka Mannerheimintiellä*. Helsinki-Seura, 2012. ISBN 978-951-9418-17-9.
3. ↑  Nylund, John, Uppslagsverket Finland. Viitattu 18.3.2016.
4. ↑  Karttakirjasta *Helsinki 1930* ilmenee, että molemmat talot olivat tontilla Heikinkatu 6.
5. ↑  Matti ja Sari Vesikansa: "Kuvat Erottajalta vuosilta 1971 ja 1977", *Kantakaupunkimme - ajatuksia Helsingin keskusta-alueen kehittämisestä*, s. 16–17. Kuvista ilmenee, että vuonna 1971 vanha rakennus oli vielä paikoillaan ja sekä siinä että kulmatalossa oli vielä Tempon valomainokset, kun taas vuonna 1977 paikalla olevan uudisrakennuksen rakennustyöt olivat käynnissä. Helsinki-seura, 1978. ISBN 951-9418-01-6.
6. 1 2  Kaija Ollila, Kirsti Toppari: "Riikinkukko", *Puhvelista Punatulkkuun, Helsingin vanhoja kortteleita, 8. painos*, s. 129. Helsingin sanomat, 1998. ISBN 951913469-7.
7. 1 2  Nylund, Ingmar, Uppslagsverket Finland. Viitattu 18.3.2016.
8. ↑  Minä vuosina ja missä osoitteessa halpatavaratalo Tempo toimi Oulussa? Kirjastot.fi 20.12.2012. Viitattu 18.3.2016.

Aiheesta muualla
----------------

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Tempo (butikskedja)